Document ID: 32013D0673

KOMISJONI RAKENDUSOTSUS,
14. oktoober 2013,
Horvaatia 2013. aasta kalanduskontrollikavale ühenduse rahalise toetuse andmise kohta
(teatavaks tehtud numbri C(2013) 6606 all)
(Ainult horvaadikeelne tekst on autentne)
(2013/673/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas, (1) eriti selle artiklit 21,
ning arvestades järgmist:
(1)
1. juulil 2013 sai Horvaatiast Euroopa Liidu liikmesriik.
(2)
Määruse (EÜ) nr 861/2006 artikli 20 kohaselt esitas Horvaatia komisjonile 2013. aasta kalanduskontrollikava, sh taotluse saada liidult rahalist toetust kõnealuse kava raames ellu viidavate projektide kulude katteks.
(3)
Määruse (EÜ) nr 861/2006 artikli 8 punktis a loetletud meetmetega seotud taotlused võivad saada liidu rahalist toetust.
(4)
On asjakohane määrata kindlaks liidu rahalise toetuse maksimumsummad ja toetusmäärad määruse (EÜ) nr 861/2006 artikliga 15 ettenähtud piirides ning sätestada toetuse andmise tingimused.
(5)
Vastavalt määruse (EÜ) nr 861/2006 artikli 21 lõikele 2 paluti Horvaatial esitada kava komisjoni 25. jaanuari 2013. aasta kirjas kindlaks määratud prioriteetsete valdkondade rahastamise kohta, st selliste projektide rahastamise kohta, mille eesmärk on rakendada nõukogu määrust (EÜ) nr 1224/2009 (2) seoses kontrolli, mootorivõimsuse mõõtmise ja kalandustoodete jälgitavusega. Jälgitavusprojektidesse investeerivatele ettevõtjatele ja/või liikmesriikidele esitatavad nõuded määras komisjon kindlaks oma 14. mai 2012. aasta kirjas.
(6)
Sellest lähtuvalt ja eelarvepiiranguid arvestades lükati tagasi sellised koos kavadega esitatud liidu rahalise toetuse taotlused, mis on seotud niisuguste mitteprioriteetsete meetmete rahastamisega nagu automaatsete identifitseerimissüsteemide paigaldamine (AIS) kalalaevade pardale ja koolitusprogrammid, mis ei ole seotud liikmesriikide kontrollisüsteemi tõhustamisega, kuna need ei ole seotud prioriteetsete valdkondadega.
(7)
On oluline tagada, et jälgitavusprojektid töötatakse välja rahvusvaheliselt tunnustatud standardite alusel vastavalt komisjoni rakendusmääruse (EL) nr 404/2011 (3) artikli 67 lõikele 8.
(8)
Horvaatia taotlust saada liidult rahalist toetust hinnati selle vastavuse alusel eeskirjadele, mis on sätestatud komisjoni 11. aprilli 2007. aasta määruses (EÜ) nr 391/2007, milles sätestatakse nõukogu määruse (EÜ) nr 861/2006 üksikasjalikud rakenduseeskirjad seoses liikmesriikide kuludega, mis kaasnevad ühise kalanduspoliitika suhtes kohaldatavate seire- ja kontrollisüsteemide rakendamisega (4).
(9)
Selleks et soodustada investeeringuid komisjonis kindlaks määratud prioriteetsetesse meetmetesse ning pidades silmas finantskriisi negatiivset mõju liikmesriikide eelarvetele, tuleks eespool nimetatud prioriteetsete valdkondadega seotud selliste kulude puhul, mida käesolev rahastamisotsus puudutab, kehtestada kõrge kaasrahastamismäär määruse (EÜ) nr 861/2006 artiklis 15 sätestatud piirides.
(10)
Toetuse saamiseks peavad automaatsed lokaliseerimisseadmed vastama nõuetele, mis on sätestatud rakendusmääruses (EL) nr 404/2011.
(11)
Toetuse saamiseks peavad elektroonilised registreerimis- ja aruandlusseadmed vastama nõuetele, mis on sätestatud rakendusmääruses (EL) nr 404/2011.
(12)
Käesoleva otsusega ettenähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Reguleerimisese
Käesoleva otsusega nähakse ette liidu 2013. aasta rahaline toetus Horvaatia nende kulude katmiseks, mis tekivad ühise kalanduspoliitika järelevalve- ja kontrollisüsteemi rakendamisel, nagu on osutatud määruse (EÜ) nr 861/2006 artikli 8 lõike 1 punktis a.
Artikkel 2
Täitmata kulukohustuste lõpetamine
Horvaatia teeb 30. juuniks 2017 kõik maksed, mille hüvitamist taotletakse. Pärast kõnealust tähtaega tehtavad maksed ei kuulu hüvitamisele. Käesoleva otsusega seotud eelarveassigneeringud vabastatakse hiljemalt 31. detsembriks 2018.
Artikkel 3
Uus tehnoloogia ja IT-võrgud
1. I lisas osutatud projektide rakendamisel tekkinud selliste kulude hüvitamiseks, mis on seotud uue tehnoloogia ja IT-võrkude kasutuselevõtuga, et tõhusalt ja turvaliselt koguda ja hallata kalandustegevuse seire, kontrolli ja järelevalve ning mootorivõimsuse kontrolli andmeid, võib anda rahalist toetust 90 % ulatuses abikõlblikest kuludest kõnealuses lisas kehtestatud piirides.
2. I lisas osutatud projekti HR/13/05, mis on seotud gabariitide ja kaaluga, võib rahaliselt toetada 50 % ulatuses abikõlblikest kuludest kõnealuses lisas sätestatud piirides.
Artikkel 4
Automaatsed lokaliseerimisseadmed
1. II lisas osutatud projekti rakendamisel tekkinud kulusid, mis on seotud selliste automaatsete lokaliseerimisseadmete ostmise ja pardale paigaldamisega, mis võimaldavad kalapüügi seirekeskusel teha laevaseiresüsteemi abil laevade kaugseiret, võib rahaliselt toetada 90 % ulatuses abikõlblikest kuludest kõnealuses lisas sätestatud piirides.
2. Lõikes 1 osutatud rahaline toetus arvutatakse hinna alusel, mis on kuni 2 500 eurot laeva kohta.
3. Lõikes 1 osutatud rahalise toetuse saamiseks peavad automaatsed lokaliseerimisseadmed vastama komisjoni määruses (EÜ) nr 2244/2003 (5) sätestatud nõuetele.
Artikkel 5
Elektroonilised registreerimis- ja aruandlussüsteemid
III lisas osutatud projektide rakendamisel tekkinud kulusid, mis on seotud elektroonilise registreerimis- ja aruandlussüsteemi jaoks vajalike osade väljatöötamise, ostmise, paigaldamise ja tehnilise abiga, et võimaldada tõhusat ja turvalist andmevahetust kalandustegevuse seire, kontrolli ja järelevalve alal, võib rahaliselt toetada 90 % ulatuses abikõlblikest kuludest kõnealuses lisas sätestatud piirides.
Artikkel 6
Elektroonilised registreerimis- ja aruandlusseadmed
1. IV lisas osutatud projektide rakendamisel tekkinud kulusid, mis on seotud selliste elektrooniliste registreerimis- ja aruandlusseadmete ostmise ja pardale paigaldamisega, mis võimaldavad laevadel registreerida kalandusandmeid ja neid kalapüügi seirekeskusele elektrooniliselt edastada, võib rahaliselt toetada 90 % ulatuses abikõlblikest kuludest kõnealuses lisas sätestatud piirides.
2. Lõikes 1 osutatud rahaline toetus arvutatakse hinna alusel, mis on kuni 3 000 eurot laeva kohta.
3. Rahalise toetuse saamiseks peavad elektroonilised registreerimis- ja aruandlusseadmed vastama rakendusmääruses (EL) nr 404/2011 sätestatud nõuetele.
Artikkel 7
Liidu poolt Horvaatiale antava rahalise toetuse maksimumsumma
Horvaatia kavandatud kulud, nende toetuskõlblik osa ja liidu maksimumtoetus on järgmised:
(eurodes)
Liikmesriik
Riiklikus kalanduskontrollikavas kavandatud kulud
Käesoleva otsuse kohaselt välja valitud projektidega seotud kulud
Liidu maksimumtoetus
Horvaatia
817 000
618 000
522 600
Kokku
817 000
618 000
522 600
Artikkel 8
Adressaat
Käesolev otsus on adresseeritud Horvaatia Vabariigile.
Brüssel, 14. oktoober 2013

Labels: 2
7
6
12
18
15